

**OSNOVNA ŠOLA KRIŽE**

**ŠOLSKO LETO 2025/26**

LIKOVNO SNOVANJE III

UČITELJICA: Barbara Pintar

ŠTEVILO UR: 32 ur letno, fleksibilno (3–4 ure mesečno)

RAZRED: 9.

CILJI:

* Učenec razvija zmožnost opazovanja, likovnega mišljenja, vizualnega spomina in domišljije;
* oblikuje čut za estetiko v naravi ter v vizualnih in umetniških delih, hkrati pa krepi svojo ustvarjalnost;
* s praktičnim likovnim delom bogati čustvene, socialne in estetske osebnostne spretnosti;
* ob rokovanju z različnimi orodji in materiali razvija motorične spretnosti;
* pridobiva razumevanje različnih medijev vizualne kulture in zmožnost vrednotenja tako uporabnih predmetov kot likovnih izzivov v okolju;
* pridobiva ustvarjalni navdih, spodbuja sprostitev in išče izvirne likovne rešitve.

PREDSTAVITEV PREDMETA:

Izbirni predmet je s svojimi vzgojno-izobraževalnimi nalogami pomemben dejavnik, ki dopolnjuje vsebine rednega predmeta likovna umetnost. Učenca pripravi za sodelovanje v kulturnem življenju ožjega in širšega okolja in razumevanje sodobne vizualne komunikacije. Namenjen je vsem učenkam in učencem, ki želijo nadgraditi svoje znanje in veščine likovnega izražanja z dopolnjevanjem vsebin iz rednega dela predmeta likovna umetnost.

Pri predmetu likovno snovanje sodelujemo na različnih likovnih natečajih in pomagamo pri oblikovanju šolske dekoracije, postavitvi razstav in izdelavi scenskih postavitev, namenjenih raznim prireditvam. Poudarek predmeta je na spoznavanju, odkrivanju in razvijanju učenčeve ustvarjalnosti. Vsebine predmeta so po posameznih likovnih področij zasnovane na temeljnih likovnih pojmih, ki jih učenec usvaja in nadgrajuje, glede na svoj potencial. Učenci znanje poglabljajo tudi tako, da spoznavajo likovna dela umetnikov in poklice, pri katerih je potrebno znanje likovnega jezika ter si tako oblikujejo merila likovnega vrednotenja za življenje. Ustvarjajo na različnih lokacijah in v okolju (v šoli, na travniku, v mestu, galeriji …). Spoznavajo različne tehnike in materiale, skozi katere se izražajo. Ob komunikaciji in interakciji z učiteljico pri teoretičnem in praktičnem delu učenec pri predmetu razvija občutljivost zaznavanja, likovno ustvarjalno mišljenje, čustva in motorično občutljivost, točno zaznavanje, vizualni spomin, domišljijo in motorično spretnost.

Učenec se nauči in spozna:

* zlati rez;
* obrnjeno perspektivo, aspektivo, anamorfozo;
* kip in ambient;
* načrtovanje prostorskih sprememb v domačem kraju;
* vizualna sporočila in likovne vsebine, vizualne medije.

Izbira predmeta ni vezana na predhodno izbiro predmeta Likovno snovanje I oz. II

NAČIN OCENJEVANJA:

Ocenjujejo se likovni izdelki, ki nastanejo med poukom.

PREDVIDENI STROŠKI:

Avtobusni prevoz in vstopnina v galerije znaša približno 30 evrov.

NEMŠČINA

UČITELJICA: Andreja Rupar Bizovičar

ŠTEVILO UR: 64 ur, 2 uri tedensko

RAZRED: 9.

CILJI:

* Učenec se na osnovnem nivoju (A1) ter delno na višjem nivoju (A2) sporazumeva v nemščini;
* sodeluje v pogovoru o vsakodnevnih stvareh;
* piše kratke sestavke in sporočila (opiše sebe, opiše svoj kraj, načrte za prihodnost ...);
* se aktivno pripravi na učenje nemščine v srednji šoli.

PREDSTAVITEV PREDMETA:

Za učenca, ki se je že vsaj 2 leti učil nemščino, je zelo smotrno, da jo izbere tudi v 9. razredu. Po treh (oz. šestih) letih učenja nemščine na osnovni šoli lahko učenci na srednji šoli nadaljujejo z učenjem nemščine po modulu B, to je nadaljevalni tuji jezik. Učenci bodo znanje nemščine zagotovo potrebovali tudi pri svojem poklicu.

**Zakaj naj bi izbral nemščino?**

* Ker je odlična priprava na srednješolsko učenje jezika;
* ker je učenje nemščine odlična naložba, ki se bo prej ali slej obrestovala;
* ker Nemčija in Avstrija sodita med naše najpomembnejše gospodarske partnerice in bom morda nekoč dobil službo v kateri od teh dveh držav;
* ker je eden izmed uradnih jezikov EU in ker jo ima v Evropi za materni jezik okrog 100 milijonov ljudi,;
* ker jo lahko že po eni uri vožnje uporabim v praksi (v trgovinah, pri ogledu znamenitosti, na smučanju ...).

Učenci boste jezik spoznali na vseh ravneh. Uporabljali bomo elektronski učbenik Nemščina 9.

Teme, ki jih bomo obravnavali, so raznovrstne: pogovor o preteklosti, opis osebe (izgled, obleka, značaj), mesto, prihodnost in poklici.

NAČIN OCENJEVANJA:

V vsaki konferenci boste učenci dobili po najmanj eno ustno in eno pisno oceno. Oba načina ocenjevanja znanja bosta napovedana. Ocene učenci pridobite še na druge načine: sodelovanje pri nemški bralni znački, kratki govorni nastopi, lasten izdelek ali predstavitev ...

EKSKURZIJA IN PREDVIDENI STROŠKI:

V okviru medobčinskega projekta *Spoznavajmo nemško govoreče dežele* bomo obiskali Dunaj (stroški znašajo približno 80 evrov). Ekskurzija ni obvezna.

RAČUNALNIŠTVO – RAČUNALNIŠKA OMREŽJA

UČITELJ: Tomaž Meglič

ŠTEVILO UR: 32 ur letno, fleksibilno (2 uri na 14 dni)

RAZRED: 9.

CILJI PREDMETA:

Računalniki sami zase sicer zmorejo precej, vendar skoraj nič v primerjavi s tistim, kar zmorejo skupaj v omrežju, zato bomo spoznavali delovanje omrežja, na kakšen način se računalniki sporazumevajo med seboj in z internetom. Spoznali se bomo z novim skupim načinom urejanja dokumentov.

PREDSTAVITEV PREDMETA:

V prvem in drugem polletju učenec spozna osnove spletnih strani in izdela spletno stran, blog. Nauči se, kako se spletna stran izdela in kaj je bistvo objave. Predstavi določeno vsebino na spletnem naslovu Arnes splet. Seznani se z delom v oblaku (MS Office 365), delitvijo dokumenta, izdelavo spletne ankete, predstavitvijo rezultatov ... Spozna se tudi z osnovami programa Excel.

Učenec ne potrebuje doma računalnika, ker celotno delo poteka pri urah računalništva.

**Znanje računalništva je v današnjem času izrednega pomena.**

NAČIN OCENJEVANJA:

Učenci pridobijo ocene z ureditvijo in postavitvijo spletne strani, bloga po določenih zahtevah.

PREDVIDENI STROŠKI:

Načrtuje se ogled medijske hiše ali kakšnega inštituta. Predvideni stroški na učenca znašajo 10 evrov.

RETORIKA

UČITELJICA: Barbara Meglič

ŠTEVILO UR: 32 ur letno, 1 ura tedensko

RAZRED: 9.

CILJI:

Učenec bo spoznal pomen dialoga in argumentacije, naučil se bo javno nastopati in izražati svoja stališča ter poslušati sogovornika. Poudarek bo na kakovosti kulture govora.

PREDSTAVITEV PREDMETA:

Retorika je po SSKJ spretnost, znanje govorjenja, zlasti v javnosti, govorništvo. Je tudi veščina uspešnega prepričevanja in argumentiranja. O neki temi je mogoče govoriti na različne, včasih tudi nasprotne načine. Skrbno sestavljen govor ima lahko prepričevalne učinke. Ob tem so pomembni tudi drža telesa, mimika, kretnje, poudarjanje, intonacija, tempo, višina, barva in jakost glasu.

Predstavljena bo tudi kratka zgodovina retorike od antike preko srednjeveškega obdobja do sedanjosti.

NAČIN OCENJEVANJA:

Učenci bodo dobili dve oceni, in sicer iz samostojnega govornega nastopa na izbrano/poljubno temo ter za razčlembo oziroma analizo govora naključne osebe.

PREDVIDENI STROŠKI:

Ogledali si bomo medijsko hišo. Predvideni stroški se vrtijo okrog 10 evrov.

ŠPORT ZA ZDRAVJE

UČITELJ: aktiv športa

ŠTEVILO UR: 32 ur letno, fleksibilno (3–4 ure enkrat na mesec)

RAZRED: 9.

CILJI:

* Učenec spoznava delovanja človeškega organizma ob športni dejavnosti in vpliv športa na zdravje;
* skrb za skladen telesni razvoj, navajanje na zdravo življenje, pridobivanje trajnih športnih navad in sprostitev učencev po vsakodnevnih naporih;
* učenje in izpopolnjevanje športnih znanj.

PRAKTIČNE VSEBINE (aktivnosti razdeljene po urah in mesecih):

* ogled tekme (3 ur) odbojka, košarka ali nogomet (december);
* atletika (2-krat 3 ure), marec;
* tenis (3 ure), november
* plavanje v bazenu oz. wellness centru (4 ure), junij;
* ples in aerobika (3 ure), januar ali februar;
* splošna kondicijska priprava (3 ure) v okolici šole, januar ali februar;
* gorsko kolesarjenje (3 ure) oktober ali april;
* obisk pustolovskega parka (4 ure) maj;
* kegljanje (3 ure) marec.

Dejavnosti bomo prilagodili vremenu in letnemu času.

TEORETIČNE VSEBINE:

* osnovne zakonitosti športne vadbe;
* različni sodobni programi kondicijske priprave;
* vpliv atletske vadbe na organizem, spremljanje srčnega utripa;
* kultura obnašanja na družabnih plesnih prireditvah;
* pravila športnih iger, sodniški znaki in sojenje;
* pravila varnosti, vedenja in higiene v bazenih;
* obnašanje v prometu.

Učitelj predstavi teoretične vsebine ob praktičnem delu.

NAČIN OCENJEVANJA:

* vrednotimo predvsem učenčevo gibalno znanje ob upoštevanju individualnih sprememb v telesnem in gibalnem razvoju ter
* stopnjo usvojitve različnih športnih znanj, glede na posameznikove zmožnosti.
* ocenimo igro pri posameznih športnih panogah.

PREDVIDENI STROŠKI:

Predvideni stroški znašajo približno 60 evrov.

TURISTIČNA VZGOJA

UČITELJICA**:** Romana Kramar

**ŠTEVILO UR:** 32 ur na leto, fleksibilno (lahko tudi popoldan in ob sobotah)

**RAZRED:** 7., 8. in 9.

CILJI:

* Učenec spoznava in vrednoti naravne, družbene, gospodarske in politične osnove za razvoj turizma; zlasti naravno in kulturno dediščino domačega okolja in Slovenije;
* se vključuje v turistično življenje domačega kraja in pri tem spoznava ljudi in ustanove, ki se ukvarjajo s turizmom in živijo od njega;
* spoznava turistične poklice in možnosti zaposlovanja v turističnih dejavnostih;
* razvija sposobnost kulturnega komuniciranja in javnega nastopanja;
* se preizkusi kot turistični vodnik.

**PREDSTAVITEV PREDMETA:**

Temeljni namen predmeta je vzgoja učencev za pozitivni odnos do turizma in turistov. Učencem naj bi vzbudil zanimanje za turizem kot možno področje njihovega prihodnjega poklicnega ali ljubiteljskega dela ter jih motiviral za pridobivanje znanja o turizmu kot družbenem gibanju in perspektivni gospodarski dejavnosti v domačem kraju, širši okolici in državi ter za spoznavanje, ohranjanje in premišljeno izkoriščanje naše naravne in kulturne dediščine.

Ker turizem ni enovita stroka, ampak družbeno gibanje, zanimivo za več strok, so v zasnovi predmeta združeni geografski, zgodovinski, etnološki, družbeni in ekonomski vidiki turizma.

Predmet povezuje in nadgrajuje znanje, ki ga učenci pridobivajo pri drugih predmetih in dejavnostih, zlasti geografiji, zgodovini, slovenščini in tujem jeziku, pa tudi pri gospodinjstvu, likovni in glasbeni vzgoji ter naravoslovju in tehniki.

**NAČIN OCENJEVANJA:**

Učenci bodo v šolskem letu dobili najmanj tri ocene (eno ustno oceno za teoretično znanje, ostale pa za izdelke, praktično ali terensko delo).

**PREDVIDENI STROŠKI:**

Zaradi obiskov različnih ponudnikov turističnih storitev in ekskurzij so predvideni stroški 200 evrov na učenca.

UMETNOSTNA ZGODOVINA – KAJ NAM GOVORIJO UMETNINE

**UČITELJICA:** Ana Fon

**ŠTEVILO UR:** 32 ur letno, fleksibilno

**RAZRED:** 7., 8., 9.

**CILJI:**

* Učenec spozna raznovrstnost likovnih podob;
* razvija veselje in zanimanje za stvaritve iz preteklosti in sedanjosti;
* razvija občutek za pozitivno vrednotenje umetnostnih spomenikov;
* se seznanja z umetnostjo kot posebno vrednoto;
* razvija občutek odgovornosti za umetnostne spomenike in za njihovo varovanje;
* se seznanja z različnimi vsebinami in slogovnimi izrazi, ki so posebej lastni spomenikom slikarske, kiparske in arhitekturne umetnosti;
* se seznanja z različnimi okoliščinami, družbenimi razlogi za nastanek stvaritev;
* se seznanja s pomembnimi stvaritvami preteklosti in si ustvari temelje za razumevanje sodobnih stvaritev;
* razvija sposobnost razumevanja likovnih umetnin in izražanja svojega mnenja o njih;
* se nauči gledanja oz. pristopa k umetnini;
* se spozna s prvinami umetnostnozgodovinske analize;
* spozna nekaj ključnih spomenikov slovenske, evropske in svetovne umetnosti;
* spozna se s temeljnimi termini in jih poveže s spoznanji iz drugih predmetov (zgodovina, književnost, glasba in likovna umetnost);
* preskusi se z raziskovalnimi nalogami;
* prepoznava stvaritve v svoji okolici, ki so mu dostopne bodisi z reprodukcijami bodisi v neposrednem stiku (galerije, muzeji, arheološka najdišča …).

**PREDSTAVITEV PREDMETA:**

Umetnostna zgodovina je veda, ki obravnava zgodovinsko idejo in njen izraz v likovnih zvrsteh (arhitektura, kiparstvo, slikarstvo …). Povezuje svet likovnih misli, občutij in spoznanj ter predstavlja, kako se je likovni umetnik odzival na svet, v katerem je živel. Cilj predmeta je, da učence vpelje v svet umetnostnih spomenikov od davnine do naših dni. Učenci spoznajo temeljne ikonografske pojme in vsebine, spoznajo okoliščine nastanka umetnin in umetnostnih slogov, osnove stilistike in se naučijo analizirati umetniška dela. Tako bodo učenci pri izbirnem predmetu *Umetnostna zgodovina – Kaj nam govorijo umetnine* preko reprodukcij del slovenskih in svetovnih umetnikov in z obiskom galerij spoznavali temeljne ikonografske pojme in se preskusili v likovni analizi.

**NAČIN OCENJEVANJA:**

Učenci pridobijo dve oceni s projektnim delom in referatom.

**PREDVIDENI STROŠKI:**

Cena avtobusa in vstopnin v galerije je približno 30 evrov, cena neobvezne ekskurzije pa približno 80 evrov.

VARSTVO PRED NARAVNIMI IN DRUGIMI NESREČAMI

**UČITELJ:** Anže Rener

**ŠTEVILO UR:** 32 ur letno, delno fleksibilno (3–4 ure mesečno)

**RAZRED:** 7., 8. in 9.

**CILJI:**

* Učenec se seznani z naravnimi in drugimi nesrečami;
* spozna odnos človeštva do nesreč;
* ozavešča vlogo sodobne družbe, način življenja, odnos do okolja in družbeni vpliv na nastanek nesreč;
* razume ogroženost zaradi naravnih in drugih nesreč;
* spoznava ukrepe za preprečevanje nesreč in ukrepe pred nesrečami, med njimi in po njih;
* spozna pomen prostovoljstva in delo reševalnih služb.

**PREDSTAVITEV PREDMETA:**

Vsebine izbirnega predmeta so namenjene pridobivanju temeljnega znanja učencev o pojavu naravnih in drugih nesreč, o dejavnem odnosu človeštva do nesreč, o vlogi sodobne družbe, o načinu življenja, o odnosu do okolja in njihovem vplivu na nastanek nesreč, o ogroženosti zaradi naravnih in drugih nesreč, o ukrepih za preprečevanje nesreč in ukrepanje pred, med in po nesreči ter o pomenu prostovoljstva in delu reševalnih služb. Predmet pri učencih spodbuja oblikovanje dejavnega odnosa do okolja, predvsem pa do ogroženosti zaradi naravnih in drugih nesreč. Spodbuja tudi pripravljenost na pomoč drugim in prostovoljno delo.

Pri izvajanju predmeta je pomembna povezanost z organizacijami in društvi, ki v kraju delujejo na področju zaščite in reševanja.

**TEORETIČNE IN PRAKTIČNE VSEBINE (aktivnosti razdeljene po urah in mesecih):**

* teoretične vsebine v razredu (10 ur), oktober, februar in marec;
* vaja evakuacije (4 ure), oktober;
* obisk PGD Križe (2-krat 4 ure), oktober in april;
* varstvo in oprema v gorah (4 ure), december;
* obisk poklicnih gasilcev v Kranju (3 ure), marec;
* obisk helikopterske enote za reševanje na Brniku (3 ure), maj
* obisk GRS Tržič in PP Tržič (3 ure), november.

**NAČIN OCENJEVANJA:**

* Opredelitev različnih nesreč,
* poznavanje gasilskih enot,
* sodelovanje v evakuaciji in njeno vrednotenje,
* poznavanje številke 112 in namen njene uporabe,
* pozna poklice reševalcev v Sloveniji.

**PREDVIDENI STROŠKI:**

Terensko delo ob popoldnevih, predvideni stroški znašajo približno 70 evrov.

#

VERSTVA IN ETIKA III

UČITELJICA: Maja Bitežnik

ŠTEVILO UR: 32 ur letno, 1 ura tedensko

RAZRED: 9.

CILJI:

* Učenec pridobi objektivno znanje in razgledanost na področju verstev in etike;
* razvija nagnjenja in sposobnosti za oblikovanje zavesti o samem sebi, svoji identiteti in ciljih;
* razvija sposobnost razumeti druge ljudi, z njimi sodelovati, biti strpen in pripravljen sporazumno reševati konflikte;
* razvija vzajemno spoštovanje med ljudmi različnih verskih in neverskih nazorov;
* razvija zmožnosti etične presoje in pripravljenosti za (so)odgovornost zase, druge ljudi in naravo;
* spoznava vlogo verstev pri oblikovanju različnih civilizacij.

PREDSTAVITEV PREDMETA:

Predmet verstva in etika učencem ponuja možnost, da razširijo svoje znanje, ki ga o verstvih in etiki pridobijo pri obveznih predmetih. Predmet ni verska vzgoja, temveč gre za nevtralen šolski pristop. Namenjen je tako učencem, ki imajo krščansko versko vzgojo in obiskujejo verouk, pripadnikom drugih verstev in učencem brez domače verske vzgoje ter opredelitve. Za slednje je predmet lahko prvo strokovno seznanjanje s svetom verstev, prvim in drugim pa omogoča, da postavijo svoje poznavanje verstev v nov okvir in premišljujejo o njem z novega zornega kota, ki je lasten nevtralnemu šolskemu pristopu.

Pouk se bo izvajal enkrat tedensko, potekal pa bo v obliki pogovora, dela z različnimi viri, projektnega dela, ogledov filmov …

NAČIN OCENJEVANJA:

Učenci bodo ocene pridobili s projektnim delom in referati.

VEZENJE

**UČITELJICA:** Romana Kramar

**ŠTEVILO UR:** 32 ur na leto, 1 ura tedensko

**RAZRED:** 7., 8. in 9.

CILJI:

* Učenec pri praktičnem delu razvija ročne spretnosti in pridobiva delovne navade, krepi pozornost, natančnost, vztrajnost in potrpežljivost;
* pri pregledovanju in izbiranju vzorcev razvija logično sklepanje in abstraktno mišljenje, ustvarjalnost in domišljijo;
* nauči se prenašati sliko na platno in razvija likovne sposobnosti in estetski čut;
* spozna slovenske izraze za tehnike vezenja in vrste vbodov;
* ohranja in razvija kulturno dediščino;
* spoznava uporabno vrednost vezenin kot okras na oblačilih, modnih dodatkih, za dekoracijo v stanovanjih, darila, turistične spominke nekoč in danes.

PREDSTAVITEV PREDMETA:

Učenci se bodo na kratko seznanili z zgodovino vezenja, spoznali orodje in pribor za vezenje ter se naučili osnovnih vbodov in tehnik vezenja.

NAČIN OCENJEVANJA:

Učenci bodo v šolskem letu dobili vsaj tri ocene (eno ustno oceno za teoretično znanje, ostale pa za praktično delo).

PREDVIDENI STROŠKI:

Nakup pribora in orodja za vezenje (šivanka, naprstnik, platno, prejice, …).